Nariadenie Rady (ES) č. 3256/94
z 22. decembra 1994,
ktorým sa mení a dopĺňa nariadenie (EHS) č. 1657/93 dočasne pozastavujúce autonómne clá Spoločného colného sadzobníka na niektoré priemyselné výrobky určené na vybavenie slobodných colných pásiem Azorských ostrovov a Madeiry
RADA EURÓPSKEJ ÚNIE,
so zreteľom na Zmluvu o založení Európskeho hospodárskeho spoločenstva, najmä na jej článok 28,
so zreteľom na návrh Komisie,
so zreteľom na stanovisko Európskeho parlamentu [1],
keďže nariadenie (EHS) č. 1657/93 [2] zavádza dočasné pozastavenie autonómnych ciel Spoločného colného sadzobníka na niektoré priemyselné výrobky určené na vybavenie slobodných colných pásiem Azorských ostrovov a Madeiry;
keďže portugalské orgány požiadali o pozastavenie ciel Spoločného colného sadzobníka na investičné prostriedky, na ktoré sa nevzťahuje nariadenie (EHS) č. 1657/93; keďže dôvodom na túto žiadosť je rast počtu firiem pôsobiacich v slobodnom colnom pásme ostrova Madeira a diverzifikácia miestnych hospodárskych aktivít;
keďže rozhodnutie Rady č. 91/315/EHS z 26. júna 1991 ustanovujúce program alternatívnych možností špecifických pre izolovaný a ostrovný charakter ostrova Madeira a Azorských ostrovov (Poseima) [3] uznáva úlohu slobodných colných pásiem v hospodárskom rozvoji uvedených oblastí a zdôrazňuje, že je vhodné prijať špecifické colné opatrenia, ktoré majú prispieť k oživeniu týchto slobodných colných pásiem;
keďže z informácií poskytnutých portugalskými orgánmi vysvitá, že od nadobudnutia účinnosti nariadenia (EHS) č. 1657/93 sa rozbiehajú nové hospodárske aktivity v slobodnom colnom pásme ostrova Madeira; keďže na udržanie týchto aktivít sú potrebné investičné prostriedky; keďže sa preto zdá byť opodstatnené pozastaviť clá Spoločného colného sadzobníka na tieto výrobky pri ich dovoze na ostrov Madeira a Azorské ostrovy pre slobodné colné pásma týchto regiónov; keďže príloha k nariadeniu (EHS) č. 1657/93 by mala byť príslušne zmenená a doplnená,
PRIJALA TOTO NARIADENIE:
Článok 1
Príloha k nariadeniu (EHS) č. 1657/93 sa nahrádza textom prílohy k tomuto nariadeniu.
Článok 2
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. decembra 1994